
Museaali Narva Muuseumi kogust välja arvamine ja tasuta võõrandamine
1. Asjaolud ja menetluse käik

07.09.2018. a esitas Narva Muuseumile (registrikood 75009131) kunstnik Boriss Uvarov taotluse, milles palub tagastada temale maali „Budda“ (puitkiudplaat, õli, 99,5х122 cm, 2002. a, inventarinumber NLM 2688:4 K 251:4), mis on muuseumile üle antud 16.12.1999. a. Kunstnik palub antud teos välja arvata Narva Muuseumi kunstikogust. Narva Muuseum on kooskõlas asutuse põhimäärusega Narva linna asutus ja allub Narva Linnavalitsuse Kultuuriosakonnale.

Narva Muuseumi põhimääruse § 2 lõike 2 alusel on Narva Muuseumi ülesanneteks teostada traditsioonilist museoloogilist tegevust (museaalide kogumine, säilitamine ja kirjeldamine). Põhimääruse § 2 lõike 3 punkti 1 kohaselt on Narva Muuseumil õigus anda üle vara ja teisi väärtusi juriidilistele ja füüsilistele isikutele vastavalt seadusandlusele ja normatiivaktidele.

Kultuuriministeeriumilt saadud selgituste kohaselt ei ole kehtiva muuseumiseaduse alusel võimalik kunstiteos muuseumikogust välja arvata ja  tagastada see autorile tema  taotluse alusel. See on võimalik kohtuotsuse alusel, kui kunstiteose autor pöördub kohtusse vastava taotlusega. See on samuti võimalik, kui muuseum või muu ekspert (kunstiteadlane või teise muuseumi peavarahoidja) annab hinnangu, kas antud kunstiteos on kooskõlas muuseumi kogumispõhimõtetega ning kas teos ikka peaks kuuluma muuseumikogusse.
11.01.2019. a esitas kunstiteadlane Karin Taidre (Eesti Kunstiteadlaste ja Kuraatorite Ühingu liige) arvamuse, milles leidis, et Boriss Uvarovi looming on oma põhisuundades esindatud Narva Muuseumi kogudes üsna terviklikult. Kunstniku teoste hulka muuseumikogus on eri aegadel sattunud kaks maali, mille kompositsioonid on väga lähedased: „Babai. Meditatsioon“ ning „Budda. Lääs-Ida. 21.sajand“. Neist kahest on paremas seisukorras avab paremini kunstniku isikupära „Babai (Meditatsioon)“, seega selle kohta olev teave on kultuuriväärtuslikum. Kunstiteadlane peab ebavajalikuks ühetüüpiliste kompositsioonide säilitamist muuseumikogus ning leiab, et on võimalik muuseumiseaduse alusel teos muuseumikogust välja arvata ning tagastada autorile. Karin Taidre hinnangul on maali „Budda. Lääs-Ida. 21.sajand“ maksumuseks varieerub 800 ja 2000 euro vahel. Kunstiteadlane on samuti arvamusel, et maal sattus muuseumikogusse eksikombel ning muuseumi direktori ettepanekul võib maal muuseumikogust välja arvata ja tagastada autorile.
15.01.2019. a palus Narva Muuseumi direktor-peavarahoidja Aili Vester võtta menetlusse küsimus Boriss Uvarovi kunstiteose tagastamisest omanikule. Muuseumi direktor leiab, et muuseumikogus on küllaltki suur kogus Boriss Uvarovi maale, mis annavad ülevaate tema loomingust ning autori palve võib rahuldada.
2. Õiguslikud alused

2.1 Muuseumiseaduse § 11 lõike 2 punkti 2 alusel võib museaali muuseumikogust välja arvata, kui sama muuseumi muuseumikogus leidub museaaliga olulisel määral sarnaseid museaale, mis on paremas seisukorras või mille kohta teadaolev kultuuriväärtuslik teave on täielikum.
2.2 Muuseumiseaduse § 11 lõike 3 alusel museaali väljaarvamine muuseumikogust muuseumiseaduse § 11 lõikes 2 sätestatud alusel ning museaali võõrandamise viisi valik toimub muuseumi asutaja otsusel, arvestades muuseumi juhi põhjendatud ettepanekut, millele on lisatud sõltumatu eksperdi arvamus.

2.3 Narva Linnavolikogu 09.06.2005. a määruse nr 18 „Linnavara võõrandamise kord“ § 16 lõike 1 punkti 3 kohaselt võib linnavara võõrandada tasuta tulenevalt linna huvidest.
2.4 Narva Linnavolikogu 09.06.2005. a määruse nr 18 „Linnavara võõrandamise kord“ § 16 lõike 2 kohaselt linnavara võõrandatakse tasuta üksnes linnavolikogu otsusel.
3. Otsus

3.1 Arvata Narva Muuseumi kogust välja maal „Budda“ (puitkiudplaat, õli, 99,5х122 cm, 2002. a, inventarinumber NLM 2688:4 K 251:4).
3.2 Võõrandada tasuta otsuse punktis 3.1 nimetatud maal autorile Boriss Uvarovile.

4. Rakendussätted

4.1 Otsus jõustub seadusega sätestatud korras.

4.2 Otsust on võimalik vaidlustada Tartu Halduskohtu Jõhvi kohtumajas 30 päeva jooksul arvates otsuse teatavakstegemisest.
Irina Janovitš
Linnavolikogu esimees

Narva Linnavolikogu otsuse „Museaali Narva Muuseumi kogust välja arvamine ja tasuta võõrandamine“ eelnõu esitamine
Narva Linnavalitsus võtab vastu protokollilise otsuse:

1. Nõustuda esitatud Narva Linnavolikogu otsuse eelnõuga.

2. Volitada Narva Linnavalitsuse Kultuuriosakonna juhataja Viktoria Lutust antud küsimust ette kandma Narva Linnavolikogu istungil.

Aleksei Jevgrafov

